ประกาศสำนักงานปลัดกระทรวงอุตสาหกรรม เรื่อง การจัดระบบข้อมูลข่าวสารส่วนบุคคล ตามพระราชบัญญัติข้อมูลข่าวสารของราชการ พ.ศ. 2540

ประกาศสำนักงานปลัดกระทรวงอุตสาหกรรม

ประกาศสำนักงานปลัดกระทรวงอุตสาหกรรม
เรื่อง
การจัดระบบข้อมูลข่าวสารส่วนบุคคล
ตามพระราชบัญญัติข้อมูลข่าวสารของราชการ
พ.ศ. ๒๕๔๐[๑]

ตามที่สำนักงานปลัดกระทรวงอุตสาหกรรมได้ออกประกาศ
เรื่อง การจัดระบบข้อมูลข่าวสารส่วนบุคคล ตามมาตรา ๒๓ (๓) แห่งพระราชบัญญัติข้อมูลข่าวสารของราชการ
พ.ศ. ๒๕๔๐ ลงวันที่ ๒๑ มีนาคม พ.ศ. ๒๕๔๓ และประกาศสำนักงานปลัดกระทรวงอุตสาหกรรม
เรื่อง การจัดระบบข้อมูลข่าวสารส่วนบุคคล ตามมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ฉบับที่ ๒ ลงวันที่ ๓๐ พฤษภาคม
พ.ศ. ๒๕๔๓ ไปแล้ว นั้น

เนื่องจากได้มีการปรับปรุงการแบ่งส่วนราชการสำนักงานปลัดกระทรวงอุตสาหกรรมใหม่ตามกฎกระทรวงแบ่งส่วนราชการสำนักงานปลัดกระทรวง
กระทรวงอุตสาหกรรม พ.ศ. ๒๕๕๑ แล้วนั้น จึงขอยกเลิกประกาศสำนักงานปลัดกระทรวงอุตสาหกรรม
จำนวน ๒ ฉบับดังกล่าว และเพื่อให้การปฏิบัติเกี่ยวกับข้อมูลข่าวสารส่วนบุคคลเป็นไปตามมาตรา
๒๓ (๓) แห่งพระราชบัญญัติข้อมูลข่าวสารของราชการ พ.ศ. ๒๕๔๐

สำนักงานปลัดกระทรวงอุตสาหกรรมจึงได้ออกประกาศเพื่อจัดระบบข้อมูลข่าวสารส่วนบุคคล
ซึ่งอยู่ในความรับผิดชอบของสำนักงานปลัดกระทรวงอุตสาหกรรม ดังนี้

๑.  ประเภทของบุคคลที่มีการจัดเก็บข้อมูล
๑.๑ ข้าราชการพลเรือน
สำนักงานปลัดกระทรวงอุตสาหกรรม
๑.๒ ลูกจ้างประจำ สำนักงานปลัดกระทรวงอุตสาหกรรม
๑.๓ พนักงานราชการ สำนักงานปลัดกระทรวงอุตสาหกรรม
๑.๔ ลูกจ้างชั่วคราว
สำนักงานปลัดกระทรวงอุตสาหกรรม
๑.๕ ข้าราชการบำนาญ สำนักงานปลัดกระทรวงอุตสาหกรรม

๒.  ประเภทของระบบข้อมูลข่าวสารส่วนบุคคล
๒.๑ ระบบข้อมูลประวัติต่าง ๆ ประกอบด้วย
ก. ชื่อ ชื่อสกุล วันเดือนปีเกิด ชื่อคู่สมรส
ชื่อบิดามารดา และหลักฐานการขอแก้ไขข้อมูลดังกล่าว
ข. ประวัติการดำรงตำแหน่ง และการรับเงินเดือน
ค. ประวัติการศึกษา และการศึกษาต่อ
ง. ประวัติการฝึกอบรม ประชุม สัมมนา
จ. ประวัติการรับเครื่องราชอิสริยาภรณ์
ฉ. ประวัติการดำเนินการทางวินัย
ช. ประวัติการรับเงินเดือน
ซ. ประวัติการปฏิบัติราชการพิเศษ
๒.๒ ระบบข้อมูลประวัติการบรรจุ การรับโอน
การเลื่อนระดับ การย้าย
๒.๓ ระบบข้อมูลการลา

๓.  ลักษณะการใช้ข้อมูลตามปกติ
๓.๑ ใช้เพื่อการบริหารงานบุคคล ในการแต่งตั้ง โอน
ย้าย เลื่อนระดับ เลื่อนขั้นเงินเดือน ดำเนินการทางวินัย ลาออก เป็นต้น
๓.๒
ใช้เพื่อประกอบการเสนอชื่อขอพระราชทานเครื่องราชอิสริยาภรณ์
๓.๓ ใช้เพื่อบริการแก่หน่วยงานหรือบุคคลภายนอก
๓.๔ ใช้เพื่อวัตถุประสงค์ตามที่เจ้าของข้อมูลร้องขอ

๔.  วิธีการขอตรวจดูข้อมูลข่าวสารของเจ้าของข้อมูล
๔.๑
กรณีเจ้าของข้อมูลเป็นผู้ร้องขอตรวจดูข้อมูลของตนเองให้ดำเนินการ ดังนี้
๔.๑.๑ กรณีแสดงตนเพื่อขอตรวจสอบข้อมูล
ให้หน่วยงานที่เก็บรักษาข้อมูลนั้นเปิดเผยข้อมูลข่าวสารตามที่เจ้าของข้อมูลร้องขอ
๔.๑.๒ กรณีที่ไม่ได้ขอตรวจดูข้อมูลด้วยตนเอง
ให้ส่งคำร้องเป็นหนังสือต่อหน่วยงานที่เก็บรักษาข้อมูลข่าวสารส่วนบุคคล
หรือมอบอำนาจให้บุคคลอื่นขอตรวจดูข้อมูลข่าวสารของตนเอง
ให้หน่วยงานดังกล่าวเปิดเผยข้อมูลข่าวสารตามที่เจ้าของข้อมูลร้องขอ
๔.๒
กรณีที่หน่วยงานของสำนักงานปลัดกระทรวงอุตสาหกรรมซึ่งมีหน้าที่รับผิดชอบในการบริหารงาน
หรือมีอำนาจหน้าที่ในการนำข้อมูลไปดำเนินการใด ๆ
ในกิจการของสำนักงานปลัดกระทรวงอุตสาหกรรมมีความประสงค์ขอใช้ข้อมูล
ให้หน่วยงานที่เก็บรักษาข่าวสารข้อมูลบุคคลให้บริการข้อมูลแก่หน่วยงานนั้น ๆ
๔.๓ กรณีเป็นหน่วยงานหรือบุคคลภายนอก
มีความประสงค์ขอใช้ข้อมูลข่าวสาร
ส่วนบุคคลให้ดำเนินการ
ดังนี้
๔.๓.๑ กรณีเป็นหมายศาล
ให้หน่วยงานที่เก็บรักษาข้อมูลข่าวสารส่วนบุคคลให้ข้อมูลข่าวสารตามที่ศาลร้องขอ
๔.๓.๒ กรณีเป็นหน่วยงานของรัฐหรือเอกชน ให้หน่วยงานที่เก็บรักษาข้อมูลข่าวสารส่วนบุคคล
ให้ข้อมูลข่าวสารเฉพาะที่ไม่ก่อให้เกิดความเสียหายต่อเจ้าของข้อมูล เช่น
ชื่อนามสกุล
สังกัด
๔.๔ กรณีที่มีการขอใช้ข้อมูลข่าวสารส่วนบุคคล
นอกเหนือจากการใช้ข้อมูลข่าวสารตามปกติ หน่วยงานที่เก็บรักษาข้อมูลข่าวสารส่วนบุคคลจะให้ข้อมูลได้เมื่อได้รับความยินยอมเป็นหนังสือจากเจ้าของข้อมูล
๔.๕
กรณีมีปัญหาในทางปฏิบัติให้ปลัดกระทรวงอุตสาหกรรมหรือผู้ที่ปลัดกระทรวงอุตสาหกรรมมอบหมาย
เป็นผู้พิจารณาชี้ขาด

๕.  วิธีการขอแก้ไขเปลี่ยนแปลงข้อมูล
๕.๑ เจ้าของข้อมูลเปลี่ยนแปลงแก้ไขข้อมูล เช่น
เปลี่ยนชื่อตัว ชื่อสกุล เพิ่มวุฒิการศึกษา
โดยส่งสำเนาหลักฐานเอกสารและแจ้งความประสงค์ผ่านส่วนราชการที่สังกัด
๕.๒ หน่วยงานที่เก็บรักษาข้อมูล
(กลุ่มบริหารทรัพยากรบุคคล สำนักบริหารกลาง) เปลี่ยนแปลงแก้ไขข้อมูล เช่น
ในการบันทึกรายการแต่งตั้ง โยกย้าย เลื่อนระดับ เป็นต้น
ตามคำสั่งสำนักงานปลัดกระทรวงอุตสาหกรรม

๖.  แหล่งที่มาของข้อมูล
๖.๑ เจ้าของข้อมูล
๖.๒ จากคำสั่งสำนักงานปลัดกระทรวงอุตสาหกรรม เช่น
คำสั่งแต่งตั้ง โอน ย้าย เลื่อนระดับและคำสั่งอื่น ๆ ที่เกี่ยวข้อง
๖.๓ ประกาศนียบัตรผู้ผ่านการอบรม
๖.๔ หน่วยงานที่เกี่ยวข้อง

ประกาศ
ณ วันที่ ๒๙ พฤษภาคม พ.ศ. ๒๕๕๑
จักรมณฑ์
 ผาสุกวนิช
ปลัดกระทรวงอุตสาหกรรม

วัชศักดิ์/ผู้จัดทำ
๑๕
ธันวาคม ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๘๘ ง/หน้า ๕๖/๑๒ ธันวาคม ๒๕๕๑